Folketing
2006-02-08

Jeg er selvfølgelig enig i, at i den danske folkeskole skal man leve op til det, der står i folkeskolens formålsparagraf, bl.a. at der skal være ligeværdigt demokrati i folkeskolen. Hvis der er nogen undersøgelser, der kan dokumentere, at der ikke leves op til det i dag, synes jeg selvfølgelig, vi skal tage spørgsmålet op, og hvilke tiltag det så skal føre til, må vi se på hen ad vejen. Men at konkludere allerede nu, at der er behov for nyt undervisningsmateriale og ændring af læreplanerne for de obligatoriske fag, synes jeg simpelt hen er at gå for langt, fordi grundlaget er for lille i forhold til dokumentationen for, hvad der er behov for. Jeg er enig i, at der bliver forsket for lidt i kønsspørgsmål. Jeg hører fra mange sider, at der bliver forsket for lidt på det område, og at det godt kunne fylde noget mere, så det aspekt vil vi meget gerne se nærmere på. Vi er også glade for, at ministeren har tilkendegivet her i dag, at han også ønsker at se, om der er mulighed for det, og vi bakker også op, at der allerede er igangsat et udvalgsarbejde. Men vi kan ikke støtte forslaget i den udformning, det har her. (Kort bemærkning).